JY LEES NOU Rolene Strauss: 'Die plek waar ek leer bid, droom, praat'
Rolene Strauss FOTO Michael le Grange.
Uit SARIE KOS se splinternuwe Lente 2020-uitgawe: Herman Lensing, SARIE se kosredakteur, het 'n naweektafel gedek vir vier skoonheidskoninginne. Hier volg die onderhoud met voormalige Mej. Suid-Afrika en Mej. Wêreld, Rolene Strauss.
Jy is 'n ma van twee klein seuntjies. Geniet jy hulle?
Jy is besig met jou meestersgraad in filosofie en lewensafrigting . . .
Het jy raad vir iemand wat ook nou verder wil studeer?
Daar is nooit 'n regte tyd nie. Daar is nooit 'n verkeerde tyd nie. As jy vrede in jou hart het en dis iets wat jy graag wil doen, vat daardie sprong en doen dit.
Jy is jonk, energiek, positief en het al soveel bereik. Wat is volgende?
Daar is soveel dinge. Die inperking het my die geleentheid gegee om my afrigting op 'n groter skaal te begin doen. Daar waar ek nie in persoon kan wees nie, kan ek aanlyn wees en ek is regtig opgewonde om dit tot 'n verdere vlak te vat.
Wat maak SA so uniek?
Dis die plek waar ek geleer het om te praat, te droom en te bid. Dis waar ek geleenthede gekry het om my drome uit te leef, waar daar oneindig baie moontlikhede is en waar ek my kinders gekry het. Suid-Afrika is die tuin waar ek geplant is en waar ek water kry.
Het jy nog moed vir ons land?
Definitief. Alles in die lewe gaan deur laagtes en hoogtes, maar soos hulle sê as jy in die hospitaal lê en jy's gekoppel aan die EKG-masjien: Jy wil nie hê dit moet konstant loop nie, want dan beteken dit jy's dood. Dit móét op en af gaan.
Ek koester Afrikaans. Vir my gaan 'n taal baie oor kultuur. Dis hoekom ek kies om my kinders in Afrikaans groot te maak sover ek kan, want dis 'n kultuur wat 'n mens vir hulle aanleer. Ek voel ek is 'n beter mamma as ek kan praat in my moedertaal.
Wat is altyd op jou spyskaart vir laatontbyt?
Vir my beteken brunch om 'n paar keer op te skep, so daar moet 'n verskeidenheid goed op die tafel wees. Varsgebakte brood, quiche en 'n bak met vrugte is altyd lekker. Ek maak ook sommer gewoonlik 'n granola met neute, kaneel en heuning.
Jy kan een bekende na jou ontbyt toe nooi, wie is dit?
Ek sal 'n gesprek met Kate Middleton geniet of die motiveringspreker Lisa Nichols. Sy leer jou hoe om voor mense te praat en stories te vertel.
Een of twee wenke as jy gaste vir ontbyt kry?
Daar moet 'n warmskinkbord wees [lag]. Ek het nou nog nie een nie en sukkel my morsdood om alles gelyk warm te kry en te hou.